Karen Ellemann (V), 2008-10-22:
Som en del af finanslovaftalen for 2008 har Venstre og De Konservative sammen med Dansk Folkeparti og det, der dengang hed Ny Alliance, lavet en aftale om, at alle børn i daginstitutioner senest fra den 1. januar 2010 skal tilbydes et sundt frokostmåltid.
Venstre har særlig lagt vægt på forskellige undersøgelser og erfaringer, der alle peger i samme retning, nemlig at en sund, varieret kost også i daginstitutioner har en meget gavnlig effekt på børnenes trivsel og læring.
Desuden vil vi med indførelsen af ordningen tage et skridt i den rigtige retning i forhold til generelt at fremme gode kostvaner, der kan medvirke til at forebygge fedme og deraf afledte følgesygdomme også senere i barnets liv.
Med dette lovforslag tager vi også et vigtigt skridt i forhold til at sikre, at børn fra alle sociale lag stilles lige i de danske daginstitutioner, når det kommer til maden, der, som jeg nævnte før, er en meget vigtig forudsætning for at sikre børnenes trivsel og læring.
En del daginstitutioner rundtomkring i landets kommuner har allerede i dag selv taget initiativet og har etableret forældrebetalte madordninger med stor tilslutning.
Det er stærkt gået, og det er disse vellykkede initiativer, som vi nu med dette lovforslag vil sikre bliver udbredt til samtlige daginstitutioner.
Vi vil med dette lovforslag lette hverdagen for samtlige børnefamilier.
Det er for mange en kamp at få hverdagens mange gøremål til at hænge fornuftigt sammen.
Det samme gør sig i endnu højere grad gældende for enlige forældre.
Jeg forventer, at alle Folketingets partier deler Venstres ønske om, at alle børn i landets daginstitutioner skal tilbydes et sundt frokostmåltid.
Det er kernen i lovforslaget.
Så kan der være uenighed om det, der ligger uden om selve kernen, nemlig teknikken og betalingen.
Med hensyn til det sidste er det sådan, at det i Danmark er et nærmest ufravigeligt udgangspunkt, at borgerne betaler deres egen mad.
F.eks. betaler både landets beboere på plejehjem og de indsatte i fængslerne som alle andre borgere i det danske land for deres egen mad.
Som forældre har man et ansvar for de børn, man sætter i verden.
Det omfatter naturligvis også en pligt til at betale for den mad, som barnet sætter til livs.
Derfor støtter Venstre, at man med lovforslaget giver kommunerne en øget frihed til at fastsætte forældrebetalingen, dog med det forbehold, at vi sikrer, at forældrebetalingen ikke må stige mere end 5 procentpoint.
Om forældrebetalingen skal hæves, blander hverken Folketinget eller regeringen sig i.
Det er i alle tilfælde en lokal prioritering og en afgørelse, der træffes af de ansvarlige politikere i landets kommunalbestyrelser.
Ordningen sikrer i øvrigt, at kommunerne ikke påføres yderligere udgifter i forhold til at sikre, at danske børn får et sundt frokostmåltid, men at forældrene, som det altid har været, betaler for deres egne børns mad.
Man kan godt blive mindet om en fast vending i den økonomiske teori - there's no such thing as a free lunch.
Det gælder i den økonomiske teori, det gælder også i virkeligheden.
Der er altid nogen, der skal betale for frokosten.
Nogle foretrækker, at det sker via skatten; Venstre foretrækker, at det sker direkte.
Det har også været vigtigt for Venstre at sikre, at vi får en socialt afbalanceret model i forhold til de børn, der kommer fra dårligt stillede hjem.
Derfor vil børn, der i forvejen er på friplads, automatisk være omfattet af madordningen, uden at forældrene skal betale.
Det er en ekstra håndsrækning til dårligt stillede familier, der også medvirker til at sikre lige muligheder og en god start for alle børn.
Så alt i alt kan det ikke overraske, at Venstre er glad for, at vi nu sikrer et sundt frokostmåltid til børnene i de danske vuggestuer og børnehaver, og at vi derfor støtter det foreliggende forslag.